मजेदार बात यह है कि इस मामले में प्रमुख विपक्षी दल भाजपा ने ज्यादा आक्रामक रवैया नहीं अपनाया। इसकी एक बड़ी वजह बीसीसीआई में वरिष्ठ नेता अरुण जेटली की खास भूमिका मानी जा रही है। एनडीए के नेता नहीं चाहते कि इस संक्रमणकाल में श्रीनिवासन की विदाई के बाद अंतरिम अध्यक्ष के तौर पर जेटली जिम्मेदारी लें। क्योंकि, ऐसा होने पर क्रिकेट की ‘कलंक कथा’ की कुछ कालिख भाजपा नेता जेटली के हिस्से भी आ सकती है। जदयू के वरिष्ठ नेता शिवानंद तिवारी ने टिप्पणी कर दी है कि राज्यसभा में विपक्ष के नेता अरुण जेटली को किसी भी सूरत में बीसीसीआई के कीचड़ में नहीं फंसना चाहिए। फिलहाल, अरुण जेटली इस मामले में औपचारिक रूप से कोई टिप्पणी करने को तैयार नहीं हैं।